ΚΑΝΟΝΙΣΜΟΣ (ΕΟΚ) αριθ. 257/92 ΤΗΣ ΕΠΙΤΡΟΠΗΣ της 3ης Φεβρουαρίου 1992 για την τροποποίηση του κανονισμού (ΕΟΚ) αριθ. 685/69 περί των λεπτομερειών εφαρμογής των παρεμβάσεων στην αγορά του βουτύρου και της κρέμας γάλακτος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1630/91 (2), και ιδίως το άρθρο 6 παράγραφος 7,

Εκτιμώντας:

ότι ο κανονισμός (ΕΟΚ) αριθ. 685/69 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3262/91 (4), καθόρισε στον τίτλο ΙΙΙ τις λεπτομέρειες χορηγήσεως των ενισχύσεων στην ιδιωτική αποθεματοποίηση του βουτύρου και της κρέμας- ότι η παρούσα κατάσταση της αγοράς του βουτύρου και της κρέμας καθιστά αναγκαία την τροποποίηση των ημερομηνιών μεταξύ των οποίων μπορούν να γίνουν οι εργασίες εισόδου στο απόθεμα και των ημερομηνιών κατά τις οποίες ο αποθεματοποιητής μπορεί να προβεί στην αφαίρεση από το απόθεμα του συνόλου ή μέρους των ποσοτήτων υπό σύμβαση-

ότι το άρθρο 24 παράγραφος 3 στοιχείο γ) έχει καθορίσει ημερήσια αντιστάθμιση για τη συμβατική αποθεματοποίηση που υπολογίζεται συναρτήσει της τιμής αγοράς στην παρέμβαση και των επιτοκίων- ότι, λαμβανομένης υπόψη της εξελίξεως της νομισματικής αγοράς, πρέπει να εισαχθεί ένα μόνο επιτόκιο-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 685/69 τροποποιείται ως εξής:

1. Το άρθρο 23 τροποποιείται ως εξής:

- στην παράγραφο 6 πρώτο εδάφιο, η ημερομηνία "2 Απριλίου" αντικαθίσταται από την ημερομηνία "2 Μαρτίου" και η ημερομηνία "1η Σεπτεμβρίου" αντικαθίσταται από την ημερομηνία "16 Αυγούστου",

- στην παράγραφο 7, η ημερομηνία "1η Σεπτεμβρίου" αντικαθίσταται από την ημερομηνία "16 Αυγούστου".

2. Το άρθρο 24 τροποποιείται ως εξής:

- η παράγραφος 2 αντικαθίσταται από το ακόλουθο κείμενο:

"2. Οι εργασίες εισόδου στο απόθεμα μπορούν να γίνουν μεταξύ της 1ης Μαρτίου και της 15ης Αυγούστου του ιδίου έτους. Οι εργασίες εξόδου από το απόθεμα μπορούν να γίνουν μεταξύ της 16ης Αυγούστου του έτους αποθεματοποιήσεως και της τελευταίας ημέρας του Φεβρουαρίου του επομένου έτους.",

- η παράγραφος 3 πρώτο εδάφιο στοιχείο γ) αντικαθίσταται από το ακόλουθο κείμενο:

"γ) ένα ημερήσιο ποσό συμβατικής αποθεματοποιήσεως, που υπολογίζεται συναρτήσει του 92 % της τιμής παρεμβάσεως του βουτύρου, εκφρασμένης σε εθνικό νόμισμα, που ισχύει την ημέρα ενάρξεως της συμβατικής αποθεματοποιήσεως και συναρτήσει επιτοκίου 10 % κατ' έτος."

- στην παράγραφο 5, η ημερομηνία "31 Αυγούστου" αντικαθίσταται από την ημερομηνία "15 Αυγούστου".

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στις συμβάσεις που συνάπτονται μετά την ημερομηνία ενάρξεως ισχύος του παρόντος κανονισμού. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 3 Φεβρουαρίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 148 της 28. 6. 1968, σ. 13. (2) ΕΕ αριθ. L 150 της 15. 6. 1991, σ. 19. (3) ΕΕ αριθ. L 90 της 15. 4. 1969, σ. 12. (4) ΕΕ αριθ. L 308 της 9. 11. 1991, σ. 24.